Hjalmar Rued Holand

**Hjalmar Rued Holand** (født 20. oktober 1872; død 6. august 1963) var en norsk-amerikansk historiker og forfatter. Han skrev en rekke bøker og artikler som hovedsakelig omhandlet historien til fylket Door County i delstaten Wisconsin, og med norsk emigrasjon til USA. En del av hans bøker ble også utgitt i norsk oversettelse, men han ble også kjent som en ivrig talsmann for Kensingtonsteinen, en runestein som ble avdekket i Minnesota på slutten av 1800-tallet, men den har siden blitt fastslått at den ikke er ekte.

## Bakgrunn
Hjalmar Rued Holand ble født som Hjalmar Johansen i Hemnes i kommunen Høland (nå Aurskog-Høland) i Akershus. Han var sønn av Johan Jakob Olsen Ruud, snekker og selveier, og Maren Andersdatter, og hadde fem søsken, tre brødre, Ole, Carl og Anders  Johansen, og to søstre, Anethe og Helene Johansdatter. Tretten år gammel, sammen med sin eldre søster Helene, immigrerte til Amerika for å bo hos en eldre bror og hans kone som var bosatt i Chicago. Misfornøyd med boordningen forlot Holand byen for å bo hos en annen søster, Annette Johnson, bosatt i Wautoma i Wisconsin. Han etablerte seg og fikk sin akademiske bachelorgrad fra University of Wisconsin i 1898, og fikk sin mastergrad året etter. Holand ble tildelt et Guggenheimstipend i antropologi og kulturstudier i løpet av 1950.

Han var gift med Lillian Holand som døde 14. april 1960. De hadde fire barn, Swanhild (1901–1974); Harold (1906-1975); Ivar (1908-1984); og Vallee (1911-2004). Ved hans død i 1963 hadde Holand fem barnebarn og ni oldebarn. Han utga også en selvbiografi, *My First Eighty Years* (1957).

## Karriere
Holand bodde mesteparten av livet på en gård nær Ephraim i Wisconsin. Hans første abeider handlet om norsk innvandringshistorie til USA fra og med 1908, og lokalhistorie for Door County hvor han skrev et historieverk i to bind om, og som ble utgitt i 1917. Han grunnla og var mangeårig president for fylkets historielag, Door County Historical Society.

Fra 1930 begynte han å gjøre seg til talsmann for teorien om at vikinger hadde kommet til det amerikanske innlandet før Christofer Columbus, særskilt i Minnesota, beviselig ved Kensingtonsteinen. Han gjorde ivrig innsats for å bekrefte ekteheten ved Kensingtonsteinen, sammen med andre påståtte vikingfunn og runer i Nord-Amerika. Selv på 1950-tallet var det akademisk skepsis til ektheten blant annet av lingvistiske grunner, som den da den over 80 år gamle Holand og hans støttespillere hadde vanskeligheter med å akseptere.

Av mer varig verdi er Holand knyttet til hans to bind historie om norsk-amerikansk immigrasjon. Holand brukte mange år på å samle historiene mens han reiste til ulike norsk-amerikanske bosetninger i Midtvesten. Resultatene ble *De Norske Settlements Historie* utgitt i 1908 og *Den Siste Folkevandring Sagastubber Fra Nybyggerlivet i Amerika* utgitt i 1930. Begge ble skrevet og utgitt på norsk. Disse verkene er senere oversatt og utgitt på engelsk. Den første var en delvis oversettelse utgitt i 1978, og den andre var en fullstendig oversettelse utgitt i 2006.

## Bibliografi (utvalg)
* *De Norske Settlements Historie* (1909) – (utgitt på engelsk som *Norwegians in America* i 1978; utgitt i Norge som *De norske setlementers historie : en oversikt over den norske innvandringen til og bebyggelsen av Amerikas nordvesten fra Amerikas oppdagelse til indianerkrigen i 1862-1865*, Stavanger: Per A. Holst forlag, i 2013)
**Nils Otto Tank* (1909)
**History of Door County, Wisconsin* (1917)
**Old Peninsula Days* (1925)
**Coon Prairie* (1927)
**Coon Valley* (1928)
**Den Siste Folkevandring Sagastubber Fra Nybyggerlivet i Amerika* (1930) – (utgitt på engelsk med tittelen Norwegians in America: The Last Migration i 1978; nyutgivelse som *History of the Norwegian Settlements* i 2006; utgitt i Norge som *Den sidste folkevandring* i 1930)
**Wisconsin’s Belgium Community* (1931)
**The Kensington Stone* (Ephraim, WI: utgitt privat, 1932)
**Westward from Vinland* (1940) – (gjenutgitt med tittelen *Norse Discoveries and Explorations in North America, 982-1362* i 1969)
**America 1355-1364* (1946)
**Explorations in America before Columbus* (1956)
**My First Eighty Years* (1957)
**A Pre-Columbian Crusade to America* (1962)

## Referanser


## Eksterne lenker
* Sons of Norway. Hjalmar R. Holand Lodge